Papersnake/gushiwen huggingface dataset:
六月二日大雨如注山涧水溢 其二
韩淲（宋代）

草树离离半拂烟，雨滋芳润转青妍。山人整屐山边去，黄鹄白鸥时导前。
歌元丰五首·其五
王安石（宋代）

豚栅鸡埘晻霭间，暮林摇落献南山。
丰年处处人家好，随意飘然得往还。
望厌次讯家曼倩 其一
张萱（明代）

前世久知君是我，后身皆说我为君。却怜同姓亦同病，长乞侏儒粟共分。
答吴与几二首 其一
李复（宋代）

人心如惊飙，飘忽无定时。默与身为雠，昼夜万里驰。

兀兀形未彫，茫茫神先疲。所丧甚丘山，所得微稗稊。

日月不相饶，矧可自伤夷。志憯剧镘锄，欲问孰能知。

种苗须善本，本善苗必滋。养生须养心，心怡气不衰。

学问自可求，予言岂汝欺。
章大家行略
刘大櫆（清代）

先大父侧室，姓章氏，明崇祯丙子十一月二十七日生。年十八来归，逾年，生女子一人，不育。又十余年，而大父卒。先大母钱氏。大母早岁无子，大父因娶章大家。三年，大母生吾父，而章大家卒无出。大家生寒族，年少，又无出，及大父卒，家人趣之使行，大家则慷慨号恸不食。时吾父才八岁，童然在侧，大家挽吾父跪大母前，泣曰：“妾即去，如此小弱何？”大母曰：“若能志夫子之志，亦吾所荷也。”于是与大母同处四十余年，年八十一而卒。

大家事大母尽礼，大母亦善遇之，终身无间言。櫆幼时，犹及事大母。值清夜，大母倚帘帷坐，櫆侍在侧，大母念往事，忽泪落。櫆见大母垂泪，问何故，大母叹曰：“予不幸，汝祖中道弃予，汝祖没时，汝父才八岁。”回首见章大家在室，因指谓櫆曰：“汝父幼孤，以养以诲，俾至成人，以得有今日，章大家之力为多。汝年及长，则必无忘章大家。”时虽稚昧，见言之哀，亦知从旁泣。

大家自大父卒，遂表明。目虽无见，而操作不辍，槐七岁，与伯兄、仲兄从塾师在外庭读书。每隆冬，阴风积雪，或夜分始归，僮奴皆睡去，独大家煨炉以待。闻叩门，即应声策杖扶壁行，启门，且执手问曰：“书若熟否？先生曾朴责否？”即应以书熟，未曾朴责，乃喜。

大家垂白，吾家益贫，衣食不足以养，而大家之晚节更苦。呜呼！其可痛也夫。
何郎失镜词
揭傒斯（元代）

团团如月不曾亏，家人亲置枕中时。朝朝将正头上帻，时时携中鬓边丝。

古文宛转何人造，失来始觉今难讨。街头不直半缗钱，古铜终较今铜好。

向人不敢再三寻，客里空疑同舍心。万里相随一朝别，夜夜还瞻天上月。
句
严武（唐代）

江头枫叶赤愁客。
和翟建大见寄
董嗣杲（宋代）

乡人谊槩如公少，彭泽辞归过永兴。合向校雠争地步，屈于监当负声称。

故家吴苑频回首，新治淮山任曲肱。见说冱寒移足懒，只凭红粉胜扶藤。
赠栖白上人
许棠（唐代）

闲身却不闲，日日对天颜。已住城中寺，难归海上山。

诗传华夏外，偈布市朝间。欲问空门事，空门岂有关。
同寅寄书以诗代答
陈维裕（清代）

有使自东来，附书三两封。各有平安字，捧至柏台中。

开缄是谁传，乃我平生友。别来未几时，殷勤问安否。

友情既具陈，国事更谆谆。誓欲诛奸宄，何曾顾微身。

读罢置袖中，引领深相忆。小人重名利，君子怀耻惜。

而我二三人，许国亦已深。贤劳敢自任，靖共持此心。

叹息犹未已，使者告归去。走笔题数言，于以道情素。
题灵山息轩
程俱（宋代）

扰扰尘劳客，谁能一念休。向炎皆渴鹿，犯稼剧奔牛。

舟壑虽无住，江河竟不流。超然随万境，转处实能幽。
元友山新山新居
仇远（元代）

幽居稳占南山下，人迹稀疏水竹村。
转巷始知犹有路，傍湖更竹别开门。
酒尊尽日尝谋妇，诗课閒时略抱孙。
孤鹤不来高士少，暗香且伴月黄昏。
题吕节夫园亭十一首 其三 岁寒披
周紫芝（宋代）

山中与谁语，俗士不我过。时携登山屐，闲上岁寒坡。

不知青女威，奈此苍官何。从今桃李花，漫漫空复多。
题述庵比部蒲褐山房诗 其二
赵文哲（清代）

饭钟粥鼓接名蓝，如海红香寄一庵。例有高流乐晨夕，判无热客利西南。

檐牙虚籁吟声合，屋角晴岚画意参。我在长安叨旧雨，闲居风味略能谙。
新郭
陈基（元代）

扁舟夜泊新郭市，石湖水深清且泚。
长啸一声天地秋，万壑惊风泣山鬼。
匡庐生，玉山子，意气相倾誓终始。
呼童沽酒烹锦鲤，醉入芦花月如水。
周郎放歌踏船尾，我亦和之声亹亹。
明月照我心，秋水洗我耳。
富贵亦何为，人生行乐尔。
城中黄尘眼为眯，安得置我丘壑里。
过湘潭
许有壬（元代）

江边杨柳翠萦回，柳外人家罨画开。一夜东风花落尽，千年华表鹤归来。

暮云山出远浮黛，春雨水添浓泼醅。莫舣扁舟访陈迹，白头怀抱易生哀。
题东虎丘寺六韵
白居易（唐代）

香刹看非远，祗园入始深。
龙蟠松矫矫，玉立竹森森。
怪石千僧松，灵池一剑沉。
海当亭两面，山在寺中心。
酒熟凭花劝，诗成倩鸟吟。
寄言轩冕客，此地好抽簪。
攀杨枝
佚名（南北朝）

自从别君来，不复著绫罗。
画眉不注口，施朱当奈何？
望凭虚阁外山色赠詹东图因寄陈仲鱼
盛时泰（明代）

春云如黛点钟陵，湖水生波尽解冰。
几处东风回弱柳，千岩雨色润垂藤。
香筵宝座初闻梵，塔院莲龛正试灯。
阁上莫辞同醉酒，望中原草渐层层。
颍州始居
刘攽（宋代）

伐树圣不忧，夺鬲贤不羞。士生志四海，外物非预谋。

乘流既孤逝，择荫方暂休。俱非田园归，而愧乡党投。

卜室远人境，开门面良畴。车马寂不喧，水火仍易求。

主人邦之良，高义逾九秋。倾盖仍旧交，食薇亦愿留。

如何干旄诗，千载令更酬。
送王员外迁崇教
高启（明代）

能书晋公子，清宦称高情。海树朝帆远，江风夏服轻。

官从三省去，僧出万山迎。谁说簪缨累，名林得按行。
陈伯明建读书堂於内战都岩盖缙缙云最胜特处
叶适（宋代）

东莱龙川师道起，一时话言犹在耳。
我辈勤苦常刳心，后生懒惰自迷已。
闻君相取黄帝乡，石简中间稳上梁。
搜翘索楚寻旧学，关雎师挚声洋洋。
书惟见多在互解，食要良田宜广买。
俚翁有语人未知，酱里投盐事终在。
君不见衡庐岳麓天与灵，达士必垂千载名。
山高海深产奇物，他年古文尾壁出。
哭刘泖生 其二
高心夔（清代）

江淮转疾名奇虐，厄我良朋涕泗淫。齿剑不回司马节，靡笄虽烈女郎心。

之推抱树疑谁怼，正则怀沙遽自沈。欲起冤魂从辨难，那堪啼血属鹃音。
田园四时 其一 冬
华镇（宋代）

田家岁事霜飞后，五种收成十分有。征输早了吏不来，柴荆昼掩閒鸡狗。

儿童饱暖欢呼走，堂上樽罍湛春酒。力耕岁晚足馀欢，五陵裘马真游手。
送人
左偃（唐代）

一茎两茎华发生，千枝万枝梨花白。

春色江南独未归，今朝又送还乡客。
别秀亭五首 其四
方回（元代）

市人指点应怪讶，拄杖倚空何所为。戍角征鼙曾汹汹，樵歌牧笛尚熙熙。

风流剩有登临兴，摇落宁无代谢悲。□□翁诗吾解赋，升平不似放翁时。
桂枝香 吐铁
姚燮（清代）

海田春霁。正踏沙人趁，斜阳潮尾。卸笠肩筐，沫点认来纤细。

碧桃零落安期醉。洒星星、墨花满地。翠珠摘到，红涎漉去，露腥烟腻。

爱嫩壳、微含玉理。尽拈来席上，比到筝指。齑醢茄菹俊配，闲园风味。

天涯未惹相思梦，漫缄鱼、钿窗迢寄。三霉雨过，江村唤卖，渴馋消否。
雨夕排闷
陆游（宋代）

烟雨暗郊墟，颓然卧草庐。
虫喧梦回枕，灯伴读残书。
短褐频关念，荒畦久废锄。
更堪湖水涨，累日食无鱼！
安阳好
韩琦（宋代）

安阳好，形势魏西州。曼衍山川环故国，升平歌吹沸高楼。和气镇飞浮。

笼画陌，乔木几春秋。花外轩窗排远岫，竹间门巷带长流。风物更清幽。
偈颂一百三十六首
释惟一（宋代）

百丈开田说不义，究竟宁免费脚手。
松溪修田无可说，击皷升堂但良久。
知事头产处俱欢颜，见者闻者皆失笑。
好篇大义，一字不少。
述游篇
徐熥（明代）

去年仲冬束行李，掩泪辞亲赴燕市。今年五月将中旬，方能税驾归田里。

中间辛苦难具陈，万里风波愁杀人。从来痛定才思痛，回看往事徒沾巾。

闽溪山水何太恶，水似瞿塘山剑阁。仙霞岭上气不平，黯淡滩头胆将落。

浙中水浅易胶舟，苍头牵缆如伛偻。一日才行十数里，舲前兀坐空百忧。

岁除才到云阳下，县官正闭奔牛坝。停舟三日不得行，关吏相逢便相咤。

扬子长江天际流，江豚吹浪神鼍浮。长年捩舵神色丧，可怜身世同轻沤。

黄河之水名九曲，由来舟楫愁倾覆。石尤风急水奔腾，隔江少妇将儿哭。

北方景物更荒凉，满目黄沙古战场。瘦马驱驰髀肉损，酸风射眸肢体僵。

驰马冲寒过涿鹿，四郊倏忽飞滕六。千山万径少人行，暮抵良乡无处宿。

长安上策不见收，百金用尽存貂裘。难从北阙操齐瑟，犹戴南冠学楚囚。

男儿致身苦不早，驱车复出长安道。风景萧条倍去时，尘土侵人颜易老。

三吴两浙竞繁华，此际令人转忆家。归家幼子牵衣泣，鬓衰面黑咸咨嗟。

奔走天涯过半载，岁月无情不相待。人生得志在丘园，何必飘零寄湖海。

行路难，空悲酸，世情反覆同波澜。有璞莫向王庭献，有铗莫向侯门弹。

笑杀刘蕡空不第，且将高卧学袁安。
勾容道中望茅山
洪繻（清代）

云中三茅君，向我若招手。凌虚接太清，下作神仙薮。

劳山虽云高，不如茅峰陡。峰峰滋白云，勾曲比岣嵝。

至今华阳洞，洞天极深黝。山中陶隐居，长是烟霞叟。

惜哉符颂书，致诸萧公右。灵山生药材，时为上方受。

少挂神武冠，老遗天子友。宰相杂神仙，茅君其许否。
寓意咏月赠李先生
张方平（宋代）

二八已微阙，十四犹未圆。盛满在三五，素蛾逞婵娟。

两半阴阳合，平分上下弦。臼中有灵药，一粒九光全。
柳梢青（玉水明沙）
韩淲（宋代）

玉水明沙。峰回路转，城倚桥斜。老我登临，同谁酩酊，一望还赊。

飞鸿杳霭天涯。但拚取、心情酒家。紫菊枝枝，红茱颗颗，休问年华。
秋英
弘历（清代）

立秋才几日，秋英已粲然。纷敷不计名，丁星浑欲仙。

金掌擎羯露，玉戺霏琅烟。岂论昨夜开，且争今日妍。

花底蛩声急，似怨时将迁。蛩兮尔不知，此景自年年。
别东林寺僧
李白（唐代）

东林送客处，月出白猿啼。
笑别庐山远，何烦过虎溪。
寄杨协律
韦应物（唐代）

吏散门阁掩，鸟鸣山郡中。远念长江别，俯觉座隅空。

舟泊南池雨，簟卷北楼风。并罢芳樽燕，为怆昨时同。
同王员外雨后登开元寺南楼因寄西岩警上人
卢纶（唐代）

过雨开楼看晚虹，白云相逐水相通。寒蝉噪暮野无日，

古树伤秋天有风。数穗远烟凝垄上，一枝繁果忆山中。

何言暂别东林友，惆怅人间事不同。
绍兴以后蜡祭四十二首 神农氏位酌献用《禔安》。
郊庙朝会歌辞（宋代）

先啬之功，神实称首。以耜以耒，俶载南亩。列籍皇坟，亿世是守。

何以为报，爰洁兹酒。
浣溪沙十首 其十
李慈铭（清代）

陌上归来坐钿车，游蜂争绕鬓边花。兜鞋生怕画裙遮。

珊槛绣苔圆印钏，钿窗晴絮细分茶。绿阴门巷是儿家。
与曹圣延游风洞及七星观遂成长句
李彦弼（宋代）

文英子建声华烜，少陵尝咏波澜阔。遐流亹亹钟宜春，观君紫澜真秀拔。

华山騄耳汗血孙，奚取王良手刍秣。骎骎凌厉追遗风，胡为顿缨驰骆越。

谁嗟长庚有老裔，壮龄直欲排紫闼。初从附凤矫飞翔，晚乃射虎耽疏豁。

强颜方喜安斗筲，禀分何能愧圭撮。胸中琳琅茀埃𡏖，自恧铅锋乏破割。

时过西邻蕲发药，霤引玉泉浇胏渴。新商执矩早威令，甘霔腾虚摧虐魃。

约君飘凫泛沧漪，背负青天□夭阏。风来空穴袭发毛，刷腋凉飙振絺葛。

泠然便拟子列游，不待别起青蘋末。徐跻七星跐山椒，杓魁歊虚状旋斡。

近君白雪热何有，高谈一激锥囊脱。扳肩作者古蹊径，馀事篇章随击钵。

盘趺不减二华君，妙阅枯棋战挑捾。光驺摇纵莫可留，四序翩翩几箭筈。

顷看金柳流莺鸣，俄听玉露丛蝉聒。清辉默韵无弦琴，乌用檀槽挥一抹。

我方骚愁愁到骨，潜睨蠹蟫眉目繓。徒操诗穷拥鼻吟，□或酒酣将月喝。

生平刚肠久已屈，赖尔匹夫难志夺。故交纷纭翱赤霄，大钧播物昭穷达。

德尊一代元坎坷，儒腐百年决粗粝。南溟垂翅云翼收，北窗默卧霜须捋。

病马犹期春草长，涸鱼终需江水活。君行趋觐长安日，轶兴横秋畴可遏。

公卿倾风定援手，鸿造机缄由一拨。江湖要作迥相忘，静言可笑相濡沫。
李处士故居
王建（唐代）

露浓烟重草萋萋，树映阑干柳拂堤。一院落花无客醉，

半窗残月有莺啼。芳筵想像情难尽，故榭荒凉路欲迷。

风景宛然人自改，却经门外马频嘶。
群山台暮雨
周紫芝（宋代）

杰观凌寒江，朱栏俯平野。群峰江上来，屹立罗万马。

山容多态度，显晦入模写。朝云结烟鬟，翠色远相射。

夜月横脩眉，娟娟亦闲雅。天生此尤物，政复为闲者。

冯夷翻怒涛，汹汹激风榭。神女亦将云，时从楚台下。

造物出奇杰，娱客助挥洒。时方苦积潦，百里无十舍。

我虽非官曹，对酒那忍把。人生急行乐，有味如啖蔗。

悲喜有乘除，归愁耿长夜。
和黄立轩梅诗十首 其五
萧立之（宋代）

读老子章花似道，不嫌雪恶与霜粗。能知其白守其黑，长入人间墨画图。
华之高寿鲁斋先生七十
金履祥（宋代）

新宫岩岩，佩玉翩翩。
毋曰予耄，而将闭关。
宣和四年东阳梅某出守蕲州以五月十九日斋宿山谷黎明奉亲朝谒真源万寿宫少休五云寺赋此
梅执礼（宋代）

灊高夙所仰，妙想嗟未圆。邂逅一麾出，安舆奉华颠。

骎骎涉胜境，获缔香火缘。徘徊庆基殿，稽首颂尧年。

徐步俯松杪，幽寻值灵篇。轩窗散急雨，四座屯霏烟。

向来玉京梦，了了堕目前。恍疑鸡犬资，今在第几天。

平生修无怍，自视应得仙。孺子审可教，凡躯伫加鞭。
自诒
陆游（宋代）

荒圃风烟入荷鉏，孤村巷陌看骑驴。
少年曾纵千场醉，老境惟存一束书。
作意买山虽已矣，忍惭乞米独何欤？所欣肺病秋来减，白发萧萧可自梳。
虎川
曾几（宋代）

啸壑有於菟，吹波作奇字。
川上雪髯翁，文章政相似。
《绮疏遗恨》之灯擎
唐寅（明代）

三尺银擎隔帐燃，欢愉未了散姻缘；
愿教化作光明藏，照彻黄泉不晓天。
新秋徐海翁招同邓虚舟集饮山亭
周一士（明代）

百尺孤亭鸟道斜，欲随芳草问瑶华。平临玉宇三千界，俯瞰尘寰十万家。

风挟涛声来偃盖，云连海色带蒹葭。班荆细酌谈锋剧，散落峰头片片霞。
曹元甫招饮携谢阁同祝孟型
林枝桥（明代）

绮阁初开面面屏，疏梧修竹绕檐扃。石纹衣露重添皱，山色逢秋一样青。

奇字翻从载酒识，高歌偏得倚云听。却疑楼上临风处，两水双桥接杳冥。
奉酬舜文即次元韵
沈辽（宋代）

我生无庸如断络，已分老死填沟壑。不能掉舌强附会，何暇论经更穿凿。

莱芜甑敝欲生尘，玉川婢粗常赤脚。世间要涂不易骤，身外名缰谁可缚。

本无道义轻王公，亦不悲伤念流落。水乡夏半不厌热，绕舍新篁尚含箨。

讼庭钩距非吾事，吏案烦苛都可却。农民渐使安圳亩，和气终须蠲疹瘼。

子羽不肯过我室，悬榻何妨卧西阁。年来多病亦废饮，墙下度泥委杯酌。

旧学迂疏不适时，譬如石田何可穫。欲捕大鹏逐岭峤，终不劳心事弋缴。

行当归扫乌峰下，试鍊金鼎长生药。
南村
钱陈群（清代）

几家茅屋曲通村，即事还同野老论。风过林端喧鸟雀，日高原上散鸡豚。

波光潋滟初平岸，黛色参差却对门。最是闾阎淳朴处，羲皇景物自常存。
余常爱杜牧之晚花红艳静高树绿阴初之句还山居适当此时讽味不已有概于余心者用为韵作十绝 其三
程俱（宋代）

老鬓不重绿，衰颜时借红。药窥文武候，酒杂圣贤中。
延福里秋怀
张乔（唐代）

终年九陌行，要路迹皆生。苦学犹难至，甘贫岂有成。

病携秋卷重，闲著暑衣轻。一别林泉久，中宵御水声。
次韵子瞻上元扈从观灯二首
苏辙（宋代）

虏去边城少奏章，雪残中禁罢焚香。
都人知有新年喜，争看琱舆金凤凰。
次韵和真长幕中偶书
黄庶（宋代）

人情岁时登，乡县自无讼。
公庭破莓苔，日苦黥徒送。
幕府隐诗书，黄堂卧梁栋。
几字署纸尾，朝夕宁倥偬。
尘土安止足，性情适吟讽。
收心观无始，静卧悯群动。
劳生懵出处，欲把清风轻。
青山自无价，夜夜有归梦。
但知陶潜卑，宁识贾生恸。
夜寸诵君诗，一杯齐费用。
寿冯骛洲七十一
庞嵩（明代）

溟渤丝纶一钓航，蓼汀蒲渚寄行藏。孤飞野鹜意同适，近对海鸥机自忘。

座上白眉推独长，镜中黄发羡谁康。撑持吾道千年力，纵到从心也自强。
次洪景伯韵 其二
曾惇（宋代）

半刺风流雅好贤，幽寻同举蔡经鞭。江梅满树为谁好，官柳著经还自妍。

笔阵如君难索敌，诗锋顾我敢争先。一春剩唤忘忧子，要看长鲸吸百川。
生查子
楚娘（宋代）

去年梅雪天，千里人归远。今岁雪梅天，千里人追怨。铁石作心肠，铁石刚犹软。江海比君恩，江海深犹浅。
夏五园亭对雨漫成六首 其三
俞德邻（宋代）

镜中勋业不须论，拭发何由得马肝。日暮论文思李白，年衰忘事类师丹。

几多归燕愁无主，是处鸣蛙总为官。多谢天公相劳苦，梅风吹雨长琅玕。
吴越两山亭
周砥（元代）

两山夹江水，孤亭横翠微。吴云与越鸟，千古不停飞。

风厓洒松与，月壑舞罗衣。王气未消歇，霸图今是非。

长歌一杯酒，扫席延清晖。
赋得浮云起离色，送郑述诚
韦应物（唐代）

游子欲言去，浮云那得知。偏能见行色，自是独伤离。

晚带城遥暗，秋生峰尚奇。还因朔吹断，匹马与相随。
有感
苏泂（宋代）

隆冬都门归，偃息殊未尝。
搔头不知痒，心事但荒荒。
频年借人居，主者来在堂。
飘然十五口，露处悲风霜。
而予行无从，宁知弃不将。
安巢燕飞来，定穴鱼蛰藏。
天地非不宽，一身信难量。
扰扰复扰扰，天子诛黠羌。
区区复区区，早饭炊绝粮。
庭闱蜕骨久，兄弟糊口忙。
亲戚亦岂无，所过门如汤。
朋友非不多，熟视第感伤。
欲生生无涯，欲死死无方。
弱妻叫欲绝，三子病在床。
汝哭乱我耳，汝痛割我肠。
父母亦念我，陶山永相望。
石室
陈洵直（宋代）

石梯之字上青峰，碧玉琅玕扫碧空。
内隐一壶尘外室，夜吞明月晓吞风。
高阳台 庚戌上巳后六日，亚子自魏塘归来，道出芦中，阻风雨留泊。醉后赋此奉赠
沈昌眉（清代）

两桨烟波，一床书画，倦游人倚孤舟。十里分湖，长天秋水同浮。

东风不与周郎遍，误归期、停泊芦洲。蓦相逢，只道寒暄，不道离愁。

酒香茶熟人来候，况数年阔别，小作勾留。醉月飞觞，歌呼声彻高楼。

奇缘萍水无端合，尽连床、共话难休。且商量，文社因缘，诗社风流。
寄题朱元晦武夷精舍十二钓矶
杨万里（宋代）

月夜乘醉来，垂竿曲溪曲。
水清无寸鳞，钓得半轮王。
渔父词
蒲寿宬（宋代）

万里长江一钓丝。萧萧蓬鬓任风吹。微雨过，片帆敧。青山浓淡更多奇。
送参军吴子鱼大兄还大朝
许筠（明代）

国有中外殊，人无夷夏别。
落地皆弟兄，何必分楚越。
胆胆每相照，冰壶映寒月。
倚玉觉我秽，唾珠复君绝。
方期久登龙，遽此成离诀。
关河路险巇，秋郊方蠲热。
此去慎行休，毋令阻回辙。
东陲尚用兵，海峤日流血。
须冯鲁连子，却秦掉寸舌。
勿嫌九夹陋，勉徇壮夫节。
和宋永兄罢官还家途中见寄四绝
黄公度（宋代）

知稼堂中一味闲，卷帘终日卧看山。
虽无微禄供贫病，幸有新诗伴往还。
山中怀故人
许琮（宋代）

欢多清景略，会数别离轻。
病骨无人问，空山正月明。
落花怀旧韵，鸣鸟感新晴。
再看思君处，流泉石上平。
竹溪
李益（唐代）

访竹越云崖，即林若溪绝。宁知修干下，漠漠秋苔洁。

清光溢空曲，茂色临幽澈。采摘愧芳鲜，奉君岁暮节。
题唐察院诗卷二首
刘克庄（宋代）

不见林夫与子方，坦翁健笔亦堂堂。
孝诚亲有终身慕，忠爱君无一饭忘。
铭座六章韦作佩，入台五字铁为肠。
未应径欲投吟社，谏草长留御榻傍。
碧云引
陈泰（元代）

碧虚道人结茆屋，千个万个琅玕竹。碧水冷冷冰雪生，虚中荡荡乾坤宿。

风吹碧云行竹间，时与白云相往还。道人振策出云外，长笑始知云未閒。

华山高，门不闭，头发鬅鬙吾欲睡。被渠苦劝出山来，面颊无光眼睛翳。

试问渠，又无语，一碧虚明或归去。桃花流水几春秋，如此天地吾何愁。
秋望有怀
华岳（宋代）

片云如雨卷西风，绰尽遮阑眼力雄。
远水半连晴汉碧，暮霞全借夕阳红。
姓名未得联诸子，鬓发皤然已一翁。
欲识翠微诗外意，岂徒忧国愿年丰。
初到善权香火院
李曾伯（宋代）

寺有宗盟几百年，洪恩锡出尧天。
三生香火前因在，一段林峦旧识然。
华表鹤归今岂异，葛陂龙化古尝传。
更须行脚江湖了，来结云山不尽缘。
悼亡二十五首 其十五
江源（明代）

红颜骑竹我无缘，只住人间二十年。

回首音尘两沉绝，每逢寒食一凄然。
中丞宋公以吴兵三千赴河南军次寻阳脱余之囚参谋幕府因赠之
李白（唐代）

独坐清天下，专征出海隅。九江皆渡虎，三郡尽还珠。

组练明秋浦，楼船入郢都。风高初选将，月满欲平胡。

杀气横千里，军声动九区。白猿惭剑术，黄石借兵符。

戎虏行当剪，鲸鲵立可诛。自怜非剧孟，何以佐良图。
慎诚律社联吟唱七律一首
刘敬（清代）

荷风习习洒新篘，一捧筒杯暑气柔。斯世有花开净土，此身如水坐虚州。

珠囊还挹群仙露，玉井遥分万柄秋。敢拟乌山齐太华，乘凉不羡五云楼。
南归渡江去家稍近喜而有作
谢逸（宋代）

晚渡江南岸，村村水竹居。归心先倦鸟，乐事羡游鱼。

去国清明后，还家谷雨初。悬知农务急，弛担把犁锄。
送蔡帅赴平凉
吕陶（宋代）

剑外开三蜀，回中宿万兵。召还宜北觐，赐钺又西征。

体貌均先后，权纲一重轻。渊衷尤慎简，舆意尚难平。

伊昔藩条振，于今治体成。有为终简易，无迹但恢闳。

笔下销顽弊，樽前得隐情。快如长剑立，通若巨河倾。

阔刃从虚落，醇源及物情。山川增气象，草木遂勾萌。

暖褐三冬足，丰畴百室盈。咏歌今父母，畏服古神明。

方幸华轮柅，俄闻瑞节迎。渴心犹借寇，翘望欲还琼。

况复盘关路，常瞻部使旌。十连依玉帐，一道固金城。

后诏光前出，新棠似旧荣。于宣推德业，所至尽功名。

塞马宁非福，溟鹏岂问程。惟期未温席，归去纂家声。
途中口号（一作郭向诗）
卢僎（唐代）

抱玉三朝楚，怀书十上秦。年年洛阳陌，花鸟弄归人。
绝句四首
姚宽（宋代）

京洛逢春思昔时，翩翩游骑醉中归。
平川花柳浓如锦，树树树头蜂蝶飞。
熙宁丙辰十一月二十八日安正堂喜雪
文彦博（宋代）

冻云浓厚朔风严，粉揉琼霙扑绮檐。斗变至和缘帝力，迎知上绮协人占。

晚归渔市蓑衣重，晓上旗亭酒价添。更待三英同胜赏，翩翩赋笔紫毫铦。
贺陈子扬致仕追赠父母二首
刘宰（宋代）

一笑相逢意自亲，别来庭树几枯荣。
流傅郢客阳春句，想见鸱夷万里情。
卖傅才能通国体，柳州文字占时名。
何如一棹洮湖去，独泛沧波弄月明。
寄梁山舟侍讲 其一
韦谦恒（清代）

之子媚幽独，翩然返故庐。莼丝三月暮，贝叶一镫余。

但见黄尘远，宁教白社虚。春愁满湖上，吟兴复何如。
折糍寄梦匈
释智愚（宋代）

黄秫烂舂如切玉，醉人风味忍沾唇。
火炉头话烦君举，莫作粘牙缀齿人。
题梅山云悦楼
崔次周（宋代）

仙人好楼居，天上多琼楼。
祥氛结紫炁，磅礴常周流。
道人仙之裔，居然梅山头。
山头耸百尺，日与云从游。
静默观内景，缭绕云气浮。
轩豁挹西爽，天净云影收。
倚栏畅吟情，笔砚云烟稠。
领客谭又玄，满吸云腴瓯。
不用分半间，盘结任相缪。
怡然自可悦，澹然亦何求。
悦则动静随，呼吸听去留。
我欲乘之叩太虚，相与上下追仙斿。
鞭鸾苔凤汗漫去，下视八表挥斥凌九州。
钱守青原瑞霭图
周必大（宋代）

青原台成知几春，倚栏但爱江山新。那知遇事发奇秘，使君著眼惟忧民。

鲁台当年有故事，首验云黄期岁美。凤翔仙伯记新亭，不志游观名雨喜。

纷纷烟霭何足祥，丰年上瑞不可忘。江头白粲连万樯，剩与官家实太仓。
潇湘八景图·渔村夕照
叶茵（宋代）

家家傍水开柴扉，绿扬影裹沈斜晖。
妻炊黄梁子挂网，独枕莓苔眠钓矶。
得鱼博钱平生志，世间宠辰不能累。
路近桃源多裔孙，定知秦晋兴亡事。
琅邪三十二咏 其二十八 望日台
韦骧（宋代）

曾有长安客，题为望日台。樵苏人不测，到此亦裴回。
和张子望洛城观花
邵雍（宋代）

造化从来不负人，万般红紫见天真。
满城车马空撩乱，未必逢春便时春。
吴辟疆以用韩退之山石韵见示依韵酬之
张宗瑛（清代）

窥幽汲远穷渺微，与世背若东西飞。老马龁草常苦瘦，蠹鱼食字宁能肥。

卿云迁愈去千载，强言我贵知者稀。搜抉怪奇姑自娭，那知炊断来朝饥。

桐城吴君名父子，秦王真气惊牖扉。肝鬲已作针磁吸，耳目尚隔烟雾霏。

斗文战艺日百合，短兵渠可斫重围。嗟予薄游经岁载，沙尘滚滚缁征衣。

燕市屠狗不可作，胡为尘网犹绁鞿。吴君吴君真健者，吾生舍子行安归。
观连江林宰诗卷有怀赵紫芝
任希夷（宋代）

小小吟哦不足云，更怜蛙蚓漫纷纷。
紫芝一去斋房后，谁忆青山空白云。
摸鱼儿·被谁家
佚名（宋代）

被谁家、数声弦管，惊回好梦难省。起来无语疏雨过，芳草嫩苔侵径。春昼永。迟日暮，碧沼浪浸红楼影。卷帘人静。被风触，一叶两叶，杏花零乱对残景。依前是，撩拨春心堪恨。檀郎言约无定。不知何处贪欢笑，恣纵酒迷歌逞。珠泪迸。自别後，每忆翠黛凭谁整。芳年相称。又到得今来，却成病了，羞懒对鸾镜。
南乡子 承旨董公，寿登七秩，康宁好德，诚
王恽（元代）

青琐汉中郎。满袖长摧玉案香。记得赋诗横槊日，临江。气压风涛一苇航。莲炬晚分光。谏疏回天豸有霜。七十平头从此数，称觞。滹水渊源
遥哭希声钱公 其二
陆世仪（清代）

营头夜陨海涛奔，真宰茫茫未可论。绝岛君臣留正朔，瘴天风雨葬忠魂。

谁将心事传龙比，赖有遗书属弟昆。千古崖山成恨事，临风遥恸一倾樽。
山居和韵八首
陈勋（清代）

山翁病起坐蓬茅，药杵残香课仆敲。
浊酒醉因逢旧伴，奇书快仆得新交。
旋移细竹过南涧，约看寒梅到北郊。
垂老身心无一事，生涯聊尔不须嘲。¤
柬胡卫道
刘过（宋代）

淮北山南幕府开，江淮谁念有遗才。
出门万里长安道，乞我於潜驭马来。
柳梢青 其一 杨花
董元恺（清代）

午院春深。玉楼微度，画阁低侵。乱捲愁来，轻沾恨去，一片伤心。

飘零幽梦难寻。偏冷落、珠帘绣衾。燕子争衔，罗衣暗惹，消息沉沉。
寿沿江黄制置七首 其二
俞德邻（宋代）

曾城护六朝，长江渺万里。紫盖照东南，屏蔽独此恃。

连营步骑屯，列遂刍粮峙。填拊兹匪轻，倚毗良有以。

愿言策殊勋，千岁光竹史。
道情偈
贯休（唐代）

草木亦有性，与我将不别。我若似草木，成道无时节。

世人不会道，向道却嗔道。伤嗟此辈人，宝山不得宝。
咏古十六首 其四
华镇（宋代）

长剑寄宝匣，往往夜鸣吼。芒针补弊履，虽贱不为丑。

藏器贵有施，斯人自吾偶。汲汲出疆贽，皇皇丧家狗。

无愧三宿行，未多沮溺耦。营丘执羔客，乃是射钩手。

解缚履文陛，低颜亦含垢。鲁堂品藻中，茂实帝王后。

君子当际会，所学问行否。南阳三顾日，不羡商岩叟。

相期等钓璜，兹为兆熊后。宿将轻少年，前席亦何有。

恢恢王景略，落落秦关右。周旋二十年，初心了无负。

何必逐桓温，联翩东南走。松柏傥莫依，嵩岱皆培塿。
次韵韦深道独乐堂十绝 其十
周紫芝（宋代）

跂首望蘅皋，远目聊增明。相逢定何夕，剧谈到参横。
妙山孙元济建阁江濒以馆往来士大夫余取韩文公瞰临眇空阁之句题以眇空赋三绝句 其三
曾丰（宋代）

真空元在我胸中，自外观之枉费功。熟视主人参透处，也无实相也无空。
宫词
宋白（宋代）

中使传宣出未央，外宫庭燎发荣光。
怪来连夜摧仪注，元是平明同五王。
句
唐籊（宋代）

偶逐青山无好句，白云相伴过龙门。
月上海棠慢（咏题）
曹勋（宋代）

东风扬暖，渐是春半，海棠丽烟径。似蜀锦晴展，翠红交映。嫩梢万点胭脂，移西溪、浣花真景。濛濛雨，黄鹂飞上，数声宜听。

风定。朱阑夜悄，蟾华如水，初照清影。喜浓芳满池，暗香难并。悄如彩云光中，留翔鸾、静临芳镜。携酒去、何妨花边露冷。
戏赠张叔甫
黄庭坚（宋代）

团扇复团扇，因风托方便。
衔泥巢君屋，双燕令人羡。
张公子，时相见。
张公一生江海客，文章献纳麒麟殿。
文采风流今尚存，看君不合长贫贱。
醉中往往爱逃禅，解道澄江静如练。
淮南百宗经行处，携手落日回高宴。
城上乌，尾毕逋。
尘沙立暝途，惟有摩尼珠。
云梦泽南州，更有赤须胡。
与君歌一曲，长铗归来乎。
出无车，食无鱼。
不须闻此意惨怆，幸是元无免破除。
脱吾帽，向君笑。
有似山开万里云，论心何必先同调。
河之水，去悠悠。
将家就鱼米，四海一扁舟。
头陀云外多僧气，直到湖南天尽头。
潭府邑中甚淳古，还如何逊在扬州。
但得长年饱吃饭，苦无官况莫来休。
绮罗香 腊八日消寒第五集
张慎仪（清代）

急景周年，颓飙鼖雪，料检野游酒榼。为怯严寒，驴卷书成未押。

不如假、尘海幽栖，重占到、易爻簪盍。算来只、十数知心，尘谈娓娓情殊洽。

今朝正逢腊八。想招提欲佛，犹循故辙。宝粥香花，供养忙煞僧衲。

愿遍布、万朵慈雪，紧护定、百层危塔。再翻倒、澡得新槃，洗大千兵甲。
管春风
徐积（宋代）

我是蓬莱山上客，为管春风归不得。今年更是春来迟，江南未寄梅花枝。

探春童子青霞衣，时时去上青云梯。春风消息苦不远，瑶台瑶水冰霜浅。

蟠桃花在海东边，此花不烦春一点。东风日夜来人间，到时先催草根软。

大都红紫心先动，小桃先觉枝头重。更有纤纤杨柳枝，路傍先得行人弄。

诗翁自爱蟠桃花，鸾鹤不在无云车。城南夜半无酒家，和冰和雪吞月华。

有客笑中携剑去，偷得银瓶与肥羜。诗公两眼看浮云，为管春风不回顾。
寄友人
朱庆馀（唐代）

当代知音少，相思在此身。一分南北路，长问往来人。

是处应为客，何门许扫尘。凭书正惆怅，蜀魄数声新。
次韵阎甥伯温池上八首
晁补之（宋代）

黄冠一奇士，教我漱华池。
茅檐夕坚坐，见月柳间低。
水虫时一出，细浪作鳞差。
流观起百虑，内视失群疑。
南乡子 怀远
葛宜（清代）

春淡淡，柳依依。黄鹂声里落花时。暮雨纱窗人寂寞。

愁无托。万里相思重叠叠。
归雁
薛蕙（明代）

春日燕京雁北飞，高楼独客一沾衣。嗟予正阻沧洲去，念尔翻从江汉归。

塞上风尘元自苦，天边霜雪未全稀。蹉跎剩笑浮生拙，飘泊休怜羽翼微。
小集清晖阁因唤渡把酒昌甫倏至
韩淲（宋代）

小醉清晖阁，横江更一杯。远山寒日晚，诗老忽然来。
宝林塔再成示诸僧
赵抃（宋代）

禅家自利利他人，宝塔焚如复鼎新。扫地便高三百尺，只应澄观是前身。
信道人归西京
杨亿（宋代）

寝邱遗业废多年，衣裓空藏命说篇。
北阙上书陈祖德，上林结社会时贤。
风尘不肯留京邑，龙象重归启梵筵。
闻有道安虽未识，定应谈论已弥天。
淮上送唐池屿别驾赴部
金銮（明代）

与君南北漫相期，惆怅东风楚水涯。
万里辞家身是梦，三年作郡口为碑。
重将直道干明主，肯负初心答故知。
芳草接天春望迥，一尊相对复何时。
答李丞用其韵
李新（宋代）

年少文声许过秦，仁涂便失自由身。
初思鲈鱠翻归兴，不见仙槎却问津。
道德千言遥胄事，文章万丈当家春。
鱼从丙穴如收得，更与张华细辨鳞。
和张树筠先生咏怀二首 其一
陈增源（清代）

岐黄垂训几多年，惟有先生得奥玄。诊脉神超三九候，调方义贯万千篇。

活人妙诀时时用，济世真言代代传。更喜萱帏康健在，莱衣绚彩药陶然。
青玉案
王炎（宋代）

深红数点吹花絮。又燕子、飞来语。远水平芜春欲暮。年年长是，清明时候，故遣人憔悴。

竹鸡啼罢山村雨。正寥落、无情绪。猛省从前多少事。绿杨堤上，楼台如画，此景今何处。
闲咏
白居易（唐代）

步月怜清景，眠松爱绿阴。早年诗思苦，晚岁道情深。

夜学禅多坐，秋牵兴暂吟。悠然两事外，无处更留心。
寄从善上人
翁卷（宋代）

数载不相见，师应长闭关。
香烟前代寺，秋色五峰山。
棋进僧谁敌，琴余鹤共閒。
几时重过我，吟话此林间。
【中吕】红绣鞋_手腕儿白似
未知作者（元代）

手腕儿白似鹅翅，指头儿嫩似葱枝，玉抬盘捧定水晶卮。话儿甜来尽让，意
儿勤不推辞，把一个贾长沙险醉死。
叶家楼武皇北巡曾此驻跸
韩邦靖（明代）

一曲朱栏倚绿杨，叶家楼阁本寻常。
曾看万国来佳丽，不信当年驻帝皇。
花绕香云还五色，草和秋露但斜阳。
江南江北无穷恨，八骏原谁驭穆王。
写情二首
张耒（宋代）

墙外谁家桃李开，何由花下一徘徊。
先教飞絮传愁去，却遣游丝取蕊来。
元衍曹居士挽诗
虞俦（宋代）

先君无恙日，居士得游从。
酒醆花前月，茶瓯石上松。
有时连款段，胜概每从容。
指点佳城处，相闻道院钟。
句
赖仙翁（宋代）

一条丁水铜鱼塞，三十年来旧相识。
巧妙四山云岫落，玲珑双甑月灯明。
宝山流连井，久立方知省。
韩滉五牛图
弘历（清代）

一牛络首四牛閒，弘景高情想像间。舐龁讵惟誇曲肖，要因问喘识民艰。
早春送湘潭李少府之任
刘得仁（唐代）

柳新春水湄，春岸草离离。祖席觞云尽，离人泪各垂。

业文传不朽，作尉岂多时。公退琴堂上，风吹斑竹枝。
句
赵雄（宋代）

三十六峰如不到，青山还似不曾游。
念奴娇
刘辰翁（宋代）

团团桂影，怕人道、大地山河里许。旧日影娥池未缺，惊断霓裳歌舞。雪白长城，金明古驿，尽是乘槎路。少年白发，自无八骏能去。
犹记流落荒滨，故人相过，共吹箫前度。无酒无鱼空此客，昨夜留之不住。睡起披衣，行吟坐对，又有重圆处。不知今夕，那人有甚佳句。
南华老师示四韵，事忙，姑以一偈答之
苏轼（宋代）

恶业相缠五十年，常行八棒十三禅。
却著衲衣归玉局，自疑身是五通仙。
开成大行皇帝挽歌词四首，奉敕撰进
白居易（唐代）

御宇恢皇化，传家叶至公。华夷臣妾内，尧舜弟兄中。

制度移民俗，文章变国风。开成与贞观，实录事多同。

晏驾辞双阙，灵仪出九衢。上云归碧落，下席葬苍梧。

蓂晚馀尧历，龟新启夏图。三朝联棣萼，从古帝王无。

严恭七月礼，哀恸万人心。地感胜秋气，天愁结夕阴。

鼎湖龙渐远，濛汜日初沈。唯有云韶乐，长留治世音。

化成同轨表清平，恩结连枝感圣明。帝与九龄虽吉梦，

山呼万岁是虚声。月低仪仗辞兰路，风引笳箫入柏城。

老病龙髯攀不及，东周退傅最伤情。
题文集柜
白居易（唐代）

破柏作书柜，柜牢柏复坚。收贮谁家集，题云白乐天。

我生业文字，自幼及老年。前后七十卷，小大三千篇。

诚知终散失，未忍遽弃捐。自开自锁闭，置在书帷前。

身是邓伯道，世无王仲宣。只应分付女，留与外孙传。
次韵郑季奕见寄二首
赵蕃（宋代）

暑退伏才末，月明秋又中。
蛩多喧向夕，蝉寂罢吟风。
留滞周南事，苍茫阮籍穷。
寄书无厚禄，犹喜见诗工。
早朝仙 其二
徐积（宋代）

紫府真人朝玉京，三千玉版先进名。叩头欲跪紫烟合，但闻玉佩玲珑声。
崇安县驿
陆游（宋代）

驿外清江十里秋，雁声初到荻花洲。
征车已驾晨窗白，残烛依然伴客愁。
自嘲
陆游（宋代）

华子中年百事忘，嵇生仍坐嬾为妨。
病於荣宦冥心久，老向端为得味长。
对客欲谈还愦愦，读书才过已茫茫。
青缣帐暖黄紬稳，聊借东庵作睡乡。
句
朱翌（宋代）

四野绿回春补阙，乱山尘净雨修容。
闻西省赏酴醿芍药戏成小诗奉简泰之侍讲舍人
周必大（宋代）

酒颁挏马莫分甘，金赐麟蹄敢搯尖。
红白赏残堪底用，雨中折赠未伤廉。
凌云九顶
范成大（宋代）

聊为东坡载酒游，万龛迎我到峰头。
江摇九顶风雷过，云抹三峰日夜浮。
古佛临流都坐断，行人识路亦归休。
酣酣午枕眠方丈，一笑闲身始自由。
洛阳九日次韵县尉 其一
赵鼎（宋代）

谁遣孤标最晚芳，寒蜂冷蝶尚能狂。不禁清瘦西风紧，薄洗铅华晓露香。

照影一樽聊作伴，诛茅三径莫相忘。他年载酒能来否，相见悬知话更长。
十月七日早起作时气疾初愈
韩偓（唐代）

疾愈身轻觉数通，山无岚瘴海无风。

阳精欲出阴精落，天地包含紫气中。
夏日山居 其九
释道潜（宋代）

山雨洗开林幄，梧桐日射荆扉。傍砌榴花初吐，照人特地光辉。
清江晓发
谢遴（明代）

星影堕寒溪，蒲帆半折西。留人昨夜雨，絮别此时鸡。

牢落颜难壮，参差梦不齐。遥怜小黄鸟，恰恰隔林啼。
挽潘右司二首
陈棣（宋代）

南州推望士，北阙仰良臣。
风谊高闾里，声名蔼缙绅。
课儿千卷古，与友一堂新。
石折符幽谶，山颓丧哲人。
正月二十日与潘郭二生出郊寻春忽记去年是日同至女王城作诗乃和前韵
苏轼（宋代）

东风未肯入东门，走马还寻去岁村。
人似秋鸿来有信，事如春梦了无痕。
江城白酒三杯酽，野老苍颜一笑温。
已约年年为此会，故人不用赋招魂。
和百塔寺四首·四开亭
黄庶（宋代）

亭前流水醒客耳，亭上白云开客颜。
老僧有意厚来往，四面更令看好山。
戏成两绝奉简章仲孚兼呈宗师 其一
吕本中（宋代）

日日勃鸠相应鸣，年年春草趁愁生。道人不怕冰霜面，又作南舟十日行。
偈颂一百四十一首
释师范（宋代）

面面相看，眼眼厮觑。
衣外别传，有甚凭据。
倒却门前刹竿著，凤栖不在梧桐树。
早行五首 其五
赵蕃（宋代）

落月挂林高，溪行屡著篙。不令惊水宿，频觉送鸡号。

此趋今成熟，吾生毋乃劳。何能永谢去，自学小舟操。
愁
晁说之（宋代）

无奈愁来欲解携，春光何事亦如迷。
只应自有人行乐，枉是多情王会稽。
诫杀偈十首
释怀深（宋代）

利刀活斫当腰断，前脚犹能跳踯行。看著众生如是苦，异时果报不多争。
采莲曲（三首）
常伦（明代）

素月开歌扇，红渠艳舞衣。
隔江闻笑语，隐隐棹歌归。
句 其十二
蒋之奇（宋代）

白云飞鸟皆在下，一江峡水向东流。
送以道赴汉东兵官因呈绣使吴胜这同年兼简李
曹彦约（宋代）

仗斧暴公子，酌泉吴隐之。
斯人未易得，於我最相知。
见义为常勇，求贤信不疑。
典刑今在此，此去有馀师。
残梦
鄂容安（清代）

残梦不离枕，东窗渐渐明。曙光销烛影，风力碎禽声。

天地原无意，豚鱼亦有情。虚堂绝人事，平旦十分清。
秋日恭奉皇太后巡行塞外晓发圆明园即景成什 其一
弘历（清代）

拂曙行旌发，金天凑好晴。有风皆递爽，无露不晞明。

野水溪边退，塞山马上迎。大安欣奉处，触目庆西成。
和陶饮酒二十首 其二
苏轼（宋代）

二豪诋醉客，气涌胸中山。漼然似冰释，亦复在一言。

啬气实其腹，云当享长年。少饮得径醉，此秘君勿传。
童丱须知 习尚篇
史浩（宋代）

习尚从何来，影响由先世。好礼必温恭，收书乃文艺。

初心傥不思，后弊必难制。古人约其身，所以裕苗裔。
姑苏杂咏 姑苏台（在横山西北麓）
高启（明代）

金椎夜筑西山土，催作高台贮歌舞。
文身泽国构王基，却笑先人独何苦。
铜铺玉槛盛繁华，幻作峰头一片霞。
望处直穷三百里，役时应废几千家。
蟠空曲路迷仙仗，攀尽瑶梯才到上。
外绕雕龙宛转栏，中施绣凤葳蕤帐。
熏炉长爇郁金香，共道千龄乐未央。
茂苑月来秋佩冷，洞庭雨过夏绡凉。
当窗众妓如仙女，扬袂迎风欲轻举。
人从天上见经过，鸟向云间惊笑语。
日暮横塘花尽开，卷帘台上望王来。
宴舟初自观鱼返，猎骑还从射鹿回。
从登不用持铍队，自列红妆侍高会。
香传罗帕进黄柑，缕切鸾刀供玉鲙。
烛光远落太湖波，惊起鱼龙出没多。
城上乌啼河汉转，此时谁问夜如何。
管弦嘈嘈聒人耳，不闻兵来渡溪水。
欲携西子走登舟，醉倚画筵娇不起。
瞑目无因到甬东，可怜一炬绮罗空。
献楣竟堕仇人计，赐剑应辜谏士忠。
客来试问遗宫路，物色荒凉总非故。
搴衣始信不虚言，满地荆榛见零露。
当年争夺苦劳机，却把江山付落晖。
闻说越王台殿上，如今亦有鹧鸪飞。
端州集梁约中园池 其一
区大相（明代）

懒挟朱门瑟，归寻绿水园。主人解簪组，留客开萝轩。

树密云迷径，池清竹映村。知君乐情志，不负仲长言。
出城暂憩林下
宋祁（宋代）

下马清林下，翛然忘俗情。
山禽不辨种，溪草尽无名。
露笋披斑箬，风葩抗紫茎。
徘徊漱岩溜，未忍濯尘缨。
与畅当夜泛秋潭
卢纶（唐代）

萤火飏莲丛，水凉多夜风。离人将落叶，俱在一船中。
十六弟生日
项安世（宋代）

长庚飞下祝融墟，瑞入清台夏五书。
八荚花开羲叔历，一枝桂长羿妃居。
南薰解养秋风鹗，梦泽能生北海鱼。
看上扶摇龙尾道，曼声传唱绕周庐。
陆华甫自新都归阳羡别业枉顾惠山
孙继皋（明代）

踏遍沧江一布衣，故人相见白头稀。身如陆羽尝泉至，家近张公指洞归。

谷雨过时宜茗椀，松云长日在荆扉。逢君爱问山中事，尘世浮名有是非。
李侍御上虞别业
方干（唐代）

满目亭台嘉木繁，燕蝉吟语不为喧。昼潮势急吞诸岛，

暑雨声回露半村。真为援毫方掩卷，常因按曲便开尊。

若将明月为俦侣，应把清风遗子孙。绣羽惊弓离果上，

红鳞见饵出蒲根。寻君未要先敲竹，且棹渔舟入大门。
中秋月
黄裳（宋代）

秋容瘦，秋声寂。浮云散尽霜宇寒，未见疏星点空碧。

升自东方寒望浓，十二回圆喜今夕。窥澄江，开暗室。

闪闪金银动宫阙，森森冷雪排剑戟。秋气清，秋色白。

六阴中处金权高，清白合并成此魄。玉兔捣药将何为，应造神丹送仙伯。

乘兴高寒无定筵，琼步徘徊未须急。金波汗漫清寒神，桂华飘渺明寒衣。

邀月已作明年期，月是寒非宁复悲。倒尽芳樽卧清影，休问醉翁归未归。

是非今古乃常理，此情莫落霜娥耳。
忆别
董少玉（明代）

忆别河桥柳，青青送马蹄。
妾心与羌笛，无日不辽西。
刘根道院
李弥逊（宋代）

仙去久不返，遗宫仍倚嵩。
终疑白云屋，犹隐绿毛翁。
山晓水聚树，秋深霜影空。
它年结庐地，千古想真风。
春游
朱翌（宋代）

久不出门心已灰，佳晴作意苦相催。
莺花世界共游戏，竹石弟史仍往来。
心有所之无远近，兴虽已尽更徘徊。
江边渔父伤时切，得遇郎君笑口开。
赠颜象环
陈传（宋代）

初与田蔬一样平，一千年后插天青。行人息荫凉风下，应说栽松道士名。
中和楼
沈大椿（宋代）

愁少怜诗酒，閒多忽簿书。
登楼当白昼，冯槛看清滁。
风急移凉榻，云归想故庐。
往来桥上客，谁得见长鱼。
徐及泉相送至斜堰河 其一
杨慎（明代）

滇隅流落鬓成丝，为忆家林恼梦思。沃野喜看平似掌，春郊载酒正花时。
太常引
刘云震（元代）

耽耽九虎隔重关。到天上，却空还。回首谢尘寰。问今日、谁人姓韩。

瓜田蔬圃，竹溪松径，何地不堪闲。且莫问长安。比蜀都、原来更难。
吴苑行
温庭筠（唐代）

锦雉双飞梅结子，平春远绿窗中起。吴江澹画水连空，

三尺屏风隔千里。小苑有门红扇开，天丝舞蝶共徘徊。

绮户雕楹长若此，韶光岁岁如归来。
山月
毛珝（宋代）

山月共徘徊，山泉酌一杯。诗成无笔写，画石记苍苔。
旃檀岭下庵
姚燮（清代）

夹壁喳喳响，林深不见乌。瘦松能砺石，独沼但生芦。

地僻猿踪满，僧贫佛面孤。萧然外尘障，能使客心逋。
春云怨 饮酒
王世贞（明代）

风僝雨僽。渐柳眠无力，花如中酒。睡怯象牙寒悄，幽梦几回浑酒就。

燕搊华弦，莺调清管，细谱新词杜鹃噣。行路方难，归期无据，愁与闷相守。

芳醪点出天公手。解翻寒作暖，撺辰成酉。枕畔华胥暂拖逗。

青眼朦胧，一任长门，送来银漏。未举尊前，乍停杯后，半刻也堪白首。
送公济朝议守长乐 其四
黄裳（宋代）

两街香案使君来，万瓦青烟洞府开。勿剪绿榕阴尽处，七门南直钓龙台。
百丈口放舟
董正扬（清代）

峡束高天迥，轻舟此溯洄。碧环千树合，青划万山开。

篙影穿波曲，滩声得石哀。蒲帆十八幅，几日到松台。
秋闲因小舟上南豅 其三
韩淲（宋代）

暑退凉生处，新秋月满轩。僧坊从解夏，符箓竞中元。

桂菊花将动，禾苗穟正繁。世间多俗节，投老且清言。
赠诗僧道通
苏轼（宋代）

雄豪而妙苦而腴，只有琴聪与蜜殊。
?钱塘僧思聪总角善琴，蜜舍琴而学诗，复弃诗而学道，其诗似皎然而加雄放。
安州僧仲殊诗敏捷立成，而工妙绝人远甚。
殊辟谷，常啖蜜。
?语带烟霞従古少，?李太白云，他人之文，如山无烟霞，春无草木。
?气含蔬笋到公无。
?谓无酸馅气也。
?香林乍喜闻薝卜，古井惟愁断辘轳。
为报韩公莫轻许，従今岛可是诗奴。
同程荫堂登海云楼分韵即送之邗上
清恒（清代）

日落小楼红，高吟雅兴同。凉生潮影外，秋在叶声中。

箔卷双峰雨，窗开四面风。明朝分手去，惆怅海门东。
游姑苏张氏园二首 其二
曾几（宋代）

雨近黄梅细不闻，破窗夜夜看星辰。园林如许不行乐，鱼鸟有知应笑人。

盛喜晴天容卜昼，绝怜小坞解藏春。何妨著我闲田地，坐看垂杨夹广津。
金陵冬夜
林古度（清代）

老来贫困实堪嗟，寒气偏归我一家。
无被夜眠牵破絮，浑如孤鹤入芦花。
晦夜李侍御萼宅集招潘述、汤衡、海上人饮茶赋
皎然（唐代）

晦夜不生月，琴轩犹为开。墙东隐者在，淇上逸僧来。

茗爱传花饮，诗看卷素裁。风流高此会，晓景屡裴回。
洧川田翁
李昌祺（明代）

辛勤雨垄复烟畴，醉卧槐阴石枕头。少小为农今老大，不曾骑马只骑牛。
散步堠村看桃花次孙旭堂韵
安定（清代）

前度刘郎来未迟，却嫌庄蝶梦魂痴。一村花护编茆屋，半面妆窥夹竹枝。

艳艳桃花诗起兴，融融春色酒相宜。郫筒谁织风流韵，把盏重吟幼妇词。
山阴兰亭
柴望（宋代）

寂寂山阴事已尘，至今亭址尚嶙峋。
落花时节朝朝雨，插柳人家处处春。
曲水自流寒食酒，茂林无复永和人。
昭陵茧纸今何在，空有梅花点翠珉。
池上纳凉履方履中二侄挟琴携酒索临禊帖醉后
多炡（明代）

小阮发清兴，绿尊能为携。
池头千个竹，烟月使人迷。
琴罢思焦尾，书成损赫蹄。
酣呼居语尔，慎勿贱家鸡。
陪庄岁寒夜坐小酌
白玉蟾（宋代）

偶然气分颇相同，道院新移喜毕工。
坐把诗吟中夜月，笑将酒洒一窗风。
博山香篆浮青蚓，古壁灯光吐玉虫。
君已酕醄吾酩酊，化为蝴蝶入槐宫。
赠张济
曾巩（宋代）

忆初兰渚访沉沦，一亩萧然里舍贫。
节行久穷弥好古，文章垂老更惊人。
诗书就我论新意，冠剑投谁拂旧尘。
山驿荒凉烦枉道，一觞相属莫嫌频。
题元人张天顽墨牡丹
杨晋（明代）

笔底分明一画禅，洛阳花色动云烟。古人不与春同去，流落人间二百年。
读唐书
王安石（宋代）

志士无时亦少成，中才随世就功名。
并汾诸子何为者，坐与文章立太平。
送张汝霖纠左冯翊六绝 其六
赵鼎（宋代）

平时三辅盛他邦，白面青山意气郎。落魄朋游那复问，更将苦语话离肠。
薄命篇（一作妾薄命篇）
权德舆（唐代）

昔住邯郸年尚少，只是娇羞弄花鸟。青楼碧纱大道边，

绿杨日花风袅袅。婵娟玉貌二八馀，自怜颜色花不如。

丽质全胜秦氏女，藁砧宁用专城居。岁去年来年渐长，

青春红粉全堪赏。玉楼珠箔但闲居，南陌东城讵来往。

韶光日日看渐迟。摽梅既落行有时。宁知燕赵娉婷子，

翻嫁幽并游侠儿。年年结束青丝骑，出门一去何时至。

秋月空悬翡翠帘，春帏懒卧鸳鸯被。沙塞经时不寄书，

深闺愁独意何如。花前拭泪情无限，月下调琴恨有馀。

离别苦多相见少，洞房愁梦何由晓。闲看双燕泪霏霏，

静对空床魂悄悄。镜里红颜不自禁，陌头香骑动春心。

为问佳期早晚是，人人总解有黄金。
开化徐进士良节介其友谢锦衣汝容求南峰书院诗汝容故剡人康乐之后也因托以起意
顾清（明代）

谢家旧说东山公，徐家南峰亦穹窿。东山南峰相去不知几百里，峰头云气往往直与东山通。

前飞紫凤后覆釜，金钱石佛交帡幪。其间突兀见精舍，创始乃自开原翁。

诗书簪组不绝百年内，至今乡里传高风。古愚肯构已足尚，节也中兴还有功。

别来三载劳梦寐，时与谢家孙子画里心神融。君不见黄头马下三尺水，一滴起自天瓢中。

江湖庙廊虽异处，竹帛钟鼎将无同。他年驷马入闾里，远记列斋灯火相对三更红。
送南行人去后，坐南陌上
李宪噩（清代）

天寒阴欲雨，木落峭含风。岭外去何远，原头望不穷。

闲思书未尽，转恐力难通。寂寞更无语，唯闻叫渚鸿。
和林澄川吊湖山万冢五首 其四
王天性（明代）

平地平天可细分，曹溪今有亚仙坟。西山夜夜啼千鬼，六祖堂中闻不闻。
林下十二子诗 槐子夏
王十朋（宋代）

方苦炎炎畏日长，欣蒙子夏惠清凉。三槐雅是王家物，为榜新亭拟旧堂。
立春帖子·太上皇帝阁
周必大（宋代）

有道春偏好，无为日更舒。
齐心大庭馆，何处觅华胥。
访容素子不遇承腆贶答之
黄公辅（明代）

清风明月夜，几度想襟期。本欲亲青壁，末繇炙紫芝。

蓬蒿还野径，筐篚灿梅枝。迹远神弥迩，隰桑载咏而。
百字谣（寿丘郎七月二十四日）
方岳（宋代）

河南灵地，信从生俊杰，皆由天佑。见说簪缨称世袭，复是青毡还旧。学海渊源，笔端锋镝，未逊谁居右。使台暂赞，直须黄阁环召。

欣过初度良辰，中元节过，九日方称寿。好看莱衣□舞处，尽羡一门三秀。名过河东，迭居宰职，复见韦平胄。祝君遐算，南山松柏长茂。
追怀亡兄金吾延伯歌姬散尽有感集句（四首）
丘刘（明代）

千山万水玉人遥，人事音书谩寂寥。
惆怅一年春又去，更无消息到今朝。
中山堂为许隐君作
道原法师（明代）

俗子居山不见山，静者居廛山在眼。
请看东郭许隐君，中山之堂最萧散。
堂前种竹堂后萱，春深笋长萱花繁。
大儿称觞寿花下，小儿读书当竹根。
城中无山亦可乐，城中有虎仍戴角。
归来不愁虎食人，闭门日醉中山春。
放言五首
刘克庄（宋代）

万里先行脚，三家晚闭关。
曾求诗入海，亦作史藏山。
九如图寿邓抱真七十一
黄公辅（明代）

梅花放雪正初妍，紫气光浮十月天。有叟欣寻双树侣，为君载诵九如篇。

冈陵日月谈何易，松柏阜川夙有缘。更把南山比象麓，悠悠杖履弄云烟。
左原诗三十二首 其十八 宋家尖
王十朋（宋代）

皇恩西被复东渐，四海苍生尽仰瞻。畎亩微臣尤戴宋，结庐长向此峰尖。
雨中简周秉忠三首 其二
薛瑄（明代）

两耳潇潇怯雨声，三更起坐到天明。小濡自合通宵湿，大厦何由不日成。

倾泻只疑天汉竭，奔流深恐地维倾。会须万里清风至，尽扫云阴放晓晴。
醉乡十二首 其六
郑思肖（宋代）

谁居此域作生涯，偏许刘伶毕卓家。屋影空空天渺漭，烛光闪闪地横斜。

春红软玉颓衣树，秋碧流波漾缬花。接壤或通三岛路，任他苦海事如麻。
次韵曹清父营生坟追和范石湖韵四首
方回（元代）

古来奕世保松楸，八百姬周四百刘。
今代未闻□□□，□时尚百引{魉两换其}头。
干戈蒿里无完穴，□□兰亭有□□。
□□□□谁可免，一杯聊□祝千秋。
六旬初度自遣
李诩（明代）

花甲初周心尚童，少年侪伴忽称翁。壮图未遂金门献，清梦遥瞻紫阁重。

陋巷朱门俱属幻，黄芽白雪谩成空。细推贤达惟居易，一任洪钧鼓铸功。
晚泊丫头岩
释绍嵩（宋代）

旅泊依村树，高吟似得邻。
斜风吹败叶，落日照行尘。
扰扰成何事，飘飘任此身。
客心君莫问，赢得鬓如银。
送安南惟鉴法师
贾岛（唐代）

讲经春殿里，花绕御床飞。南海几回渡，旧山临老归。

潮摇蛮草落，月湿岛松微。空水既如彼，往来消息稀。
题云深读书处
陈枨（明代）

卜居静爱钵池山，山下云深一径閒。万卷图书连几案，九街车马隔尘寰。

茶烟暝出空濛表，灯火宵分杳霭间。有客问奇常载酒，林扉尽日不须关。
驿至得径坂讲席帛诗喜甚和韵且坚秋风武夷之
赵汝腾（宋代）

驿足归来以口陈，烂柯山色碧嶙峋。
横经二月二十一，听讲三千三百人。
圣者子孙皆在列，愚而夫妇也知津。
衰翁首看法筵义，文与正蒙相比伦。
句 其三十三
徐俯（宋代）

岁别桐乡暮，家远皖水春。
致仕後岁事有望欣然赋诗
陆游（宋代）

圣时恩厚赐余生，日与乡闾乐太平。
已弃胡床无长物，尚携拄杖有同行。
新裁乌帽人争看，小摘青蔬手自烹。
买得水车无用处，绝知造物相归耕。
舟中夜酌别邓均
严粲（宋代）

共对船头月，通宵语未终。乡关几岁别，笔墨小时同。

江影高低树，秋声断续鸿。相逢浑草草，明日又西东。
灯夕有感二首
钱时（宋代）

忆得儿时三五夜，人间此乐有涯哉。
不知节物将春去，只道春随节物来。
秋兴和冲卿
王安石（宋代）

云浮朝惨淡，风起夜飕飕。
欲作冰霜地，先回草树秋。
征人倚笛怨，思妇向砧愁。
为问随阳雁，哀鸣岂有求。
岁除感旧
吕南公（宋代）

旧德无路报，衰年又增多。平生感激心，恐惧成蹉跎。

幽幽黄钟原，总角便经过。一饭倚从母，徘徊类媕婀。

学书随群童，欢叫抵雁鹅。相逞知字画，勇于渴寻河。

羞耻道赵壹，矜誇有甘罗。岂云幼慇勤，乃取晚坎轲。

荏苒三十载，万千穷祟魔。旧游不得寻，听问徒悲歌。

秋霜压芳兰，岂复异径莎。愿见故根畹，邈如隔岷峨。

老穷怯脂韦，趣尚近笠蓑。此恨长不没，安能辨蒿峨。
南园杂诗六首·见山台书卧偶成
司马光（宋代）

移床独上高台卧，飒飒凉风吹面过。
林蝉忽噪惊薄梦，手执残书幅巾堕。
梅花两绝句
陈与义（宋代）

晓天青脉脉，玉面立疏篱。
山中尔许树，独自费人诗。
密云作
玄烨（清代）

连年驻跸此城隈，云谷无尘金碧堆。斗室何妨宇宙志，晨昏常掖辇舆回。
壬午仲夏与项伊泰游吉祥寺后范罗赭山林亭诸胜 其一
杜乘（清代）

僧房列肆养新花，傍水湘帘映日斜。白首禅心无著处，荼蘼香里晒袈裟。
水调歌头（庚戌寿静斋叔）
李曾伯（宋代）

乔木老盘谷，仙李盛峨岷。参横井转，月边犹赖有长庚。传得丹溪正派，更是平庵宅相，夷路早蜚英。十载星沙幕，一片玉壶冰。

题舆了，千万里，尽云津。渚宫小驻，不妨谈笑对秋城。西去凭熊驾驷，东下握兰持橐，衮衮看峥嵘。愿借鹫峰桂，岁以寿金觥。
得陈元水先生书却寄
黎延祖（明代）

十年音问尚茫茫，惊鹤遥传在建阳。忽见虎头城有信，因悲马革事重伤。

循陔瞻望嗟何及，履石存心忆每狂。闻道家山憔悴尽，须眉争似旧时长。
欲别
叶茵（宋代）

欲别哽无语，蘸酒评归期。
潮汐有朝暮，郎心无转移。
鹦鹉
来鹄（唐代）

色白还应及雪衣，嘴红毛绿语仍奇。

年年锁在金笼里，何似陇山闲处飞。
浣溪沙（滕王阁席上赠段云轻）
赵师侠（宋代）

落日沈沈堕翠微。断云轻逐晚风归。西山南浦画屏围。

一目波光明欲溜，两眉山色翠常低。须知人与景相宜。
燕子矶观音阁
徐渭（明代）

青山如美人，楼观即奁妆。
若无一片妙，镜丽苦不昌。
兹石一何幸，值此江中央。
上乘巨构支，下集帆与樯。
朱碧得水鲜，凫雁拂波光。
烟雾不见海，神去万里长。
我与三友俱，兼以僮仆双。
日西买市饭，半道谢驴缰。
归来乏灯烛，微雨沾我裳。
沽酒不成醉，颓然倒方床。
犹梦立阁中，遥观大鱼翔。
杂诗
乾隆（清代）

水至清无鱼，人至察无徒，
无鱼非水德，无徒势云孤。
鱼岂离于水，潜渊转江湖，
人岂离于世，适将他有图。
知一贵知二，通变乃达常，
不逆复不亿，抑亦先觉良。
吹芋三百人，隐笑齐宣王。
宿太湖口二首 其二
孙觌（宋代）

白首对泷吏，骍汗愧逐臣。溪山不改色，风雨解留人。

坎壈知天意，漂浮任此身。纷纷小儿女，何必泪沾巾。
太常引·淡妆素服更纤浓
许桢（元代）

淡妆素服更纤浓。清致不须红。伫目画桥东。一扫尽、人间冶容。麻姑何在，嫦娥昨夜，飞出广寒宫。天亦为诗翁。把好景、都移此中。
苔藓山歌
顾况（唐代）

野人夜梦江南山，江南山深松桂闲。野人觉后长叹息，

帖藓粘苔作山色。闭门无事任盈虚，终日欹眠观四如。

一如白云飞出壁，二如飞雨岩前滴，三如腾虎欲咆哮，

四如懒龙遭霹雳。嶮峭嵌空潭洞寒，小儿两手扶栏干。
寿杨讑父
真德秀（宋代）

迅雷地中藏，当此沍寒日。
积阴排层空，初阳露微茁。
而日天地排，於此见机括。
良犹势方升，犹木吐牙卉。
培壅勿使伤，怒长焉可遏。
此理之在人，善端实初发。
荧荧火针燃，涓涓泉欲达。
吁嗟道排微，物欲易攻夺。
差之一毫芒，相去舜与桀。
要须二者间，明辨与精察。
见义勇必为，欻如夭之决。
去恶凛勿疑，剨如刃之割。
坐令人伪消，但觉天机活。
四时无非春，八荒皆在闼。
喜君生兹辰，聊为演此法。
原祝君寿长，勿嫌吾诗拙。
七儿应复同客饮樱桃园摘新归以遗亲用其诗韵识所感 其二
牟巘（宋代）

尚记当年荐寝园，百官分赐荷恩渊。带青丝笼空馀梦，搔白头人苦不欢。

诗老誇称作崖蜜，野翁惊看泻银盘。南山见说红千树，鸟雀儿童任入阑。
至海昏三首 其一
释德洪（宋代）

前身定是赤头璨，风帽自攲麻苧衣。久客琼崖看诗律，袖中藏得海山归。
同年会集句次郑瑶夫内翰韵 其二
祁顺（明代）

蓬莱缥渺五云东，暖簇桃花片片红。

一代交游非不贵，几年辛苦与君同。

相如渴后狂还减，宋玉愁多赋未工。愿得贤人均出处，麒麟图画首肤公。
题沈学子步屧寻幽图
姚鼐（清代）

君昔依山居，孤怀腼高寄。步屧逐泉声，因风造幽地。

一径独流逐，千山共成翠。空岩太古花，不与松柏异。

闭绝未成蹊，焉知有开坠。自与深山辞，馀岚在衣被。

梦渡泖湖陂，图成广陵市。万壑动春云，为君渡江至。

余亦泉石人，因之怅遥思。
立春有怀
王琮（宋代）

十千呼酒醉长安，犹记年时客裹欢。
有约南山南畔去，只挑野菜当春盘。
闻鸡起舞
林希逸（宋代）

龙卧何时起，生涯厌鼓鼙。舞因随独鹤，闻偶为荒鸡。

楚客长更梦，秦关未晓啼。竹风吹袂举，柳月傍楼低。

我醉非无度，渠寒不奈栖。谁家小垂手，百啭听黄鹂。
松亭话旧 其一
林时嘉（明代）

筇扶水阁喜同登，月色翻疑不夜城。泉可碧流闻滴沥，山堪翠舞看崚嶒。

吟边鬼泣声初歇，指上鸾回瑞欲腾。涵泳中和天地籁，几人得道此间行。
池阳四咏 其四
周必大（宋代）

地占齐山最上头，州城宛在水中洲。蜿蜒正作长虹堕，吸住江河万里流。
仁福道中
沈说（宋代）

山径少曾平，人烟隔陇青。
浅流分石渡，低树碍舆行。
税籍全编户，村童半壮丁。
我来官此邑，三度究民情。
荆台道院
梁震（唐代）

桑田一变赋归来，爵禄焉能浼我哉。

黄犊依然花竹外，清风万古凛荆台。
有诏举贤良方正作诗勉钱申伯使继世科
李纲（宋代）

中兴天子开贤科，笼络英俊归网罗。
此科久废习者少，应诏正恐人未多。
君家三世五制举，名与嵩华争嵯峨。
玉堂金马皆故物，高文大策垂不磨。
今君落笔妙天下，该洽辩博如悬河。
胡不进卷对廷策，清芬远绍扬其波。
勒兵小试见家法，坐却勍敌挥雕戈。
君如有意作大将，我愿荐信同萧何。
功名晚达未为老，志气方壮靡有他。
勉哉努力为门户，慎勿自弃成蹉跎。
钓矶怀古十章 其八 左慈
杨杰（宋代）

香饵轻投一席间，鲈鱼泼泼跃铜盘。曹公不悟神仙术，徒整金钩把钓竿。
候王萧山不至
殷云霄（明代）

十日狂风吹敝裘，坚冰塞道阻征舟。雪残野岸怜春草，波静芳洲喜狎鸥。

千里乡关归渐近，百年奔走欲何求。系帆把酒空怀子，斜日孤云起暮愁。
新柳二阕 其一
韩琦（宋代）

弄黄含绿叶开眉，最有春来次第知。生计任随栽者意，却嗤松柏不禁移。
归至相见岭喜见紫海
舒岳祥（宋代）

相见岭头相见少，北风吹却南翁倒。
短日荒荒白草枯，颠狂乱叶如飞鸟。
前峰低处紫海出，知是吾归里中道。
父兄问讯今何如，只是相公言语好。
村边以汤婆样惠示与诗俱来依元韵
郑清之（宋代）

惠中秀外更清便，娅姹娇羞二八年。
无奈畏涂生衽席，宁教寒夜折冰绵。
遣来勣妪知君状，拟伴涪翁到晓天。
只恐砖花陶学士，风流未了续胶缘。
偈颂十五首
释宝印（宋代）

初三十一，中九下七。
众眼难瞒，当机莫惜。
朅来
吴汝弌（宋代）

岭上朅来弄明月，千里银光寒不缺。
虾{左虫右麻}魍魉走死尽，直数秋毫上金阙。
心如此月月如心，嗒然独据无弦琴。
腾腾转空白日昼，诗带流星过南斗
怨歌行
李白（唐代）

十五入汉宫，花颜笑春红。
君王选玉色，侍寝金屏中。
荐枕娇夕月，卷衣恋春风。
宁知赵飞燕，夺宠恨无穷。
沉忧能伤人，绿鬓成霜蓬。
一朝不得意，世事徒为空。
鹔鹴换美酒，舞衣罢雕龙。
寒苦不忍言，为君奏丝桐。
肠断弦亦绝，悲心夜忡忡。
麻沙八景诗 其七 武陵桥月
蔡元定（宋代）

长虹倒景蘸清溪，掩映银蟾景绝奇。题柱惜无人继志，览今思古强吟诗。
晚自拟滁亭转烟雨楼听角
楼钥（宋代）

两寺疏钟夹岸闻，荒烟无数乱前村。山衔落日云生彩，溪溜孤舟水不痕。

虫羽凄凄鸣绿暗，星晖隐隐照黄昏。欲归重到层楼上，更为梅花一断魂。
金丝菊
史铸（宋代）

染人徒染金丝色，侍女谩歌金缕衣。
争似黄花得天巧，织成纹绺不须机。
欸乃曲·其二
元结（唐代）

湘江二月春水平，满月和风宜夜行。
唱桡欲过平阳戍，守吏相呼问姓名。
生日和竹溪二首
刘克庄（宋代）

暮年量减怯杯深，客饷村醪且浅斟。
衰惰仅存已残锦，清贫安得未挥金。
朱弦有味馀三叹，丹扆无阶献六箴。
留取平生一筇竹，约公遍访大丛林。